NEUVOSTON ASETUS (ETY) N:o 1011/89,

annettu 17 päivänä huhtikuuta 1989,

hedelmä- ja vihannesalan tuottajajärjestöjen antamien tiettyjen sääntöjen soveltamisalan laajentamista koskevista yleisistä säännöistä annetun asetuksen (ETY) N:o 3285/83 muuttamisesta

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen,

ottaa huomioon hedelmä- ja vihannesalan yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72(1), sellaisena kuin se on viimeksi muutettuna asetuksella (ETY) N:o 1010/89(2), ja erityisesti sen 15 b artiklan 10 kohdan,

ottaa huomioon komission ehdotuksen,

sekä katsoo, että

asetuksen (ETY) N:o 3285/83(3) 3 artiklan mukaisesti tuottajajärjestö tai tuottajajärjestöjen yhdistys on edustava järjestelmän soveltamisen kolmen ensimmäisen vuoden ajan, jos siihen kuuluu enemmän kuin 50 prosenttia sen talousalueen tuottajista, jolla järjestö tai yhdistys toimii ja jos se kattaa enemmän kuin 50 prosenttia tämän talousalueen tuotannosta; tämän alkukauden jälkeen edustavuus edellyttää kahta kolmasosaa tuottajista ja kahta kolmasosaa tuotannosta,

on osoittautunut, että useiden tuotteiden markkinoilla toimivat monet tuottajajärjestöt tai tuottajajärjestöjen yhdistykset eivät kykene täyttämään vaatimusta korkeammasta edustavuusasteesta kolmen vuoden alkukauden jälkeen; ottaen huomioon dynaamisimpien järjestöjen myönteisen toiminnan tarjonnan sääntelyn markkinoiden kasvun kannalta tähän saakka vaadittu edustavuusaste olisi pidettävä voimassa joitakin markkinointivuosia kestävän lisäkauden ajan; tämän toimenpiteen on luonnollisesti hyödytettävä järjestöjä ja yhteenliittymiä, jos näiden edustavuus on lisääntynyt järjestelmän täytäntöönpanon jälkeen ja jos niiden tiettyjen sääntöjen soveltaminen on tätä järjestelmää soveltaen tähän mennessä laajennettu koskemaan muitakin kuin jäseniä,

saman siirtymäkauden ajan sama poikkeus on myönnettävä Espanjassa ja Portugalissa niiden liittymisestä tunnustettujen tuottajajärjestöjen myönteisen toiminnan edistämiseksi,

olisi säädettävä, että sellaisten järjestöjen tai yhdistysten, jotka eivät kykene saavuttamaan tuottajien kahden kolmasosan ja tuotannon kahden kolmasosan edustavuutta talousalueella, jolla ne harjoittavat toimintaansa, sääntöjen soveltamisalaa ei voi laajentaa, jos huomattava osa tämän alueen tuottajista vastustaa sitä,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 3285/83 seuraavasti:

1) Korvataan 3 artikla seuraavasti:

"3 artikla

1 Tuottajajärjestöä tai tuottajajärjestöjen yhdistystä pidetään edustavana asetuksen (ETY) N:o 1035/72 15 b artiklan 1 kohdan mukaisesti, jos siihen kuuluu vähintään kaksi kolmasosaa sen talousalueen tuottajista, jolla järjestö tai yhdistys toimii, ja jos se kattaa vähintään kaksi kolmasosaa tämän talousalueen tuotannosta,

2 Tuottajajärjestöä tai tuottajajärjestöjen yhdistystä, joka ei täytä 1 kohdassa esitettyjä edellytyksiä, pidetään kuitenkin tämän järjestelmän mukaisesti edustavana, kun siihen kuuluu yhden tai useamman tuotteen osalta enemmän kuin 50 prosenttia sen talousalueen tuottajista, jolla se toimii, ja kun se kattaa enemmän kuin 50 prosenttia kyseisen talousalueen tuotannosta, jos asetuksen (ETY) N:o 1035/72 15 b artiklassa säädetyn järjestelmän voimaantulon jälkeen:

- kyseisen järjestön tai yhdistyksen antamia sääntöjä on saatettu pakollisiksi muille kuin talousalueen jäsentuottajille

ja

- tämä järjestö tai yhdistys on lisännyt edustavuuttaan joko siihen kuuluvien tuottajien osuudella tai kyseisen talousalueen tuotannon osuudella

Ensimmäisessä kappaleessa tarkoitetun järjestön tai yhdistyksen antamat säännöt, jotka on saatettu pakollisiksi mainitun asetuksen 15 b artiklan soveltamiseksi, ovat voimassa ajan, joka ei saa missään tapauksessa olla pidempi kuin kyseisen tuotteen tai kyseisten tuotteiden osalta vuonna 1991 alkava markkinointivuosi.

3 Espanjassa ja Portugalissa perustettua tuottajajärjestöä tai tuottajajärjestöjen yhdistystä pidetään tämän järjestelmän soveltamiseksi edustavana ajanjaksona, joka ei saa olla pidempi kuin kyseisen tuotteen tai kyseisten tuotteiden osalta vuonna 1991 alkavaa markkinointivuotta, kun siihen kuuluu enemmän kuin 50 prosenttia sen talousalueen tuottajista, jolla se toimii ja kun se kattaa enemmän kuin 50 prosenttia kyseisen alueen tuotannosta."

2) Korvataan 4 artikla seuraavasti:

"4 artikla

Edellä olevan 3 artiklan 3 kohtaa soveltaen edustavina pidettyjen tuottajajärjestöjen tai tuottajajärjestöjen yhdistysten osalta asetuksen (ETY) N:o 1035/72 15 b artiklassa tarkoitettuja sääntöjä ei saa saattaa pakollisiksi talousalueelle sijoittautuneille niihin kuulumattomille tuottajille, jos kaikkien alueen tuottajien kuulemisen jälkeen vähintään kolmasosa ilmoittaa vastustavansa sitä."

2 artikla

Komissio esittää ennen 1 päivää lokakuuta kertomuksen, johon on tarvittaessa liitetty ehdotukset, jotka antavat neuvostolle mahdollisuuden tehdä päätöksen kyseisten sääntöjen laajennusjärjestelmän ylläpidosta, muuttamisesta tai kumoamisesta.

3 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Luxemburgissa 17 päivänä huhtikuuta 1989.

Neuvoston puolesta

Puheenjohtaja

C. ROMERO HERRERA

(1) EYVL N:o L 118, 20.5.1972, s. 1

(2) EYVL N:o L 109, 20.4.1989, s. 3

(3) EYVL N:o L 325, 22.11.1983, s. 8